Íslandsmeistaratitill og landsliðssæti hjá Einherjastelpum 18.09 2019 - Miðvikudagur Íslandsmeistaratitill og landsliðssæti hjá Einherjastelpum Nú þegar knattspyrnusumarið er senn á enda þá er ekki úr vegi að heyra hvernig yngri flokkum Einherja hefur gengið í sumar . Við heyrðum í Sigurði Donys Sigurðssyni , sem auk þess að vera reynslubolti í meistaraflokksliði félagsins er aðalþjálfari yngri flokka og byrjuðum á að forvitnast um hvernig kvennaliðunum hefði gengið í sumar og hvort útlit væri fyrir að meistaraflokkslið kvenna yrði endurvakið á næstunni . „ Það hefur gengið mjög vel í sumar , “ segir Sigurður og rekur svo gengi liðanna . „ Við erum með starfandi 3. og 4. flokk kvenna sem eru að taka þátt í Íslandsmóti . 3 flokkur er í 11 manna bolta og 4 flokkur er í sjö manna bolta , þar sem við erum að nota 4 og 5 flokk saman , og þær urðu Íslandsmeistarar í knattspyrnu , “ segir Sigurður um liðið sem fór taplaust í gegnum leiki við Álftanes , Leikni R. , Njarðvík og K.F. / Dalvík . „ Svo vorum við í úrslitaleikjum um að fara upp í A-deild í 3 flokki kvenna . Við lentum á móti Haukum og töpuðum þeim leik en þær stóðu sig frábærlega þar . Þar erum við að nota stelpur fæddar á milli 2006 og 2003 . “ Einherji hefur nokkuð reglulega keppt á Íslandsmóti kvenna en var ekki með í ár . En miðað við velgengnina í yngri flokkunum , má þá búast við meistaraflokksliði kvenna megin á næstunni ? „ Það er rosalega mikið af efnivið , alveg niður í fimmta flokk og upp í þriðja flokk , en þær eru bara ennþá svo ungar , ég held það verði ekki meistaraflokkslið á næsta ári en hugsanlega á þarnæsta ári – ef við höldum öllum þessum stelpum . En svo er spurning hversu góðar okkar stelpurnar eru og hvort þær fara og taka næstu áskorun , taka næsta skref , fara í betra lið eða eitthvað slíkt . Það er alltaf spurning hvað við höldum mörgum . Margar fara líka burt í menntaskóla . “ Þá hefur góður hópur stúlkna verið að fara í landsliðsúrtök undanfarin misseri . „ Síðustu þrjú árin hafa stelpur frá okkur verið að fara suður í úrtakshóp og afreksþjálfun og það er alveg ótrúlegt að þetta litla félag eigi alltaf stelpur þar , með stóru liðunum eins og Breiðabliki og Stjörnunni , “ segir Sigurður og hefur trú á sínum stelpum , en í ár var Kamilla Huld valin í 30 stúlkna úrval U - 15 ára stúlkna , ein Austfirðinga . „ Það er mikill metnaður í þessum stelpum , þær ætla sér lengra . Auðvitað vill maður halda stelpunum en ég býst alveg við að þær taki næstu áskorun líka . Svo getum við bara vonandi búið til ákveðinn kjarnahóp af okkar stelpum . En eins og ég hef alltaf sagt við Vopnfirðinga : Það á að vera stolt Vopnfirðinga að geta sagt : þessi stelpa eða þessi strákur spilar í Úrvalsdeildinni og kemur frá Vopnafirði . Það er mikill sigur þótt það sé alltaf gaman að halda úti liði . “ Og hver er stefnan fyrir næsta sumar ? „ Ég reikna með að það verði þriðji flokkur kvenna hjá okkur á næsta ári og við erum strax farin að setja okkur markmið um að fara upp um deild . Við ætlum bara að fara upp í bestu deildina . “ Á morgun birtum við svo grein um yngri flokka karla hjá Einherja .